

 REPUBLIKA HRVATSKA

 KRAPINSKO-ZAGORSKA ŽUPANIJA

 OPĆINA VELIKO TRGOVIŠĆE

 OPĆINSKO VIJEĆE

KLASA: 021-01/21-01/1

UR.BROJ: 2197/05-05-21-1

Veliko Trgovišće, 18.02.2021.g.

 Na temelju članka 35. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01-vjerodostojno tumačenje, 106/03, 129/05, 109/07, 125/08, 36/09, 150/11, 144/12, 19/13.-proč.tekst, 137/15.-ispr. , 123/17, 98/19. i 144/20.) i članka 35. Statuta općine Veliko Trgovišće ( „Službeni glasnik KZŽ“ broj: 23/09., 8/13. 6/18. i 17/20.) Općinsko vijeće općine Veliko Trgovišće na 23. sjednici održanoj dana 18. veljače 2021. godine donosi

 **ODLUKU**

**O IZMJENAMA I DOPUNAMA**

**POSLOVNIKA OPĆINSKOG VIJEĆA**

 **OPĆINE VELIKO TRGOVIŠĆE**

**Članak 1.**

U Poslovniku Općinskog vijeća općine Veliko Trgovišće („Službeni glasnik Krapinsko - zagorske županije“ broj 23/09., 8/13. 6/18. i 17/20) članak 22. mijenja se i glasi:

„Članak 22.

 Općinski načelnik obvezan je prisustvovati sjednicama Općinskog vijeća.“

**Članak 2.**

 U članku 23. riječi „i njegovog zamjenika“ brišu se.

**Članak 3.**

 Članak 24.mijenja se i glasi:

„Članak 24.

 U obnašanju izvršne vlasti Općinski načelnik odnosno privremeni zamjenik kada zamjenjuje Općinskog načelnika u okolnostima kada je on onemogućen obavljati svoju dužnost radi duže odsutnosti ili drugih razloga spriječenosti, imaju prava i obveze utvrđene zakonom, Statutom i ovim Poslovnikom.“

**Članak 4.**

 U članku 25. stavak 1. mijenja se i glasi:

 „Općinski načelnik dva puta godišnje, u pismenom ili usmenom obliku, Općinskom vijeću podnosi izvješće o svom radu i to istodobno s izvješćem o izvršenju Proračuna.“

**Članak 5.**

 Članak 28.mijenja se i glasi:

„Članak 28.

 Način i postupak pokretanja razrješenja Općinskog načelnika propisan je zakonom i Statutom Općine.“

**Članak 6.**

 U članku 49.a stavak 1. mijenja se i glasi:

 „Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Općine i drugih proračunskih i izvanproračunskih korisnika u skladu s posebnim zakonom.“

 Iza stavka 1. dodaju se novi stavci 2. i 3. koji glase:

 „Odluku o privremenom financiranju iz stavka 1. ovoga članka donosi do 31. prosinca Općinsko vijeće u skladu s posebnim zakonom na prijedlog općinskog načelnika ili povjerenika Vlade Republike Hrvatske.

 Izuzetno od odredbi stavka 2. ovog članka, u slučaju kad je Općinski načelnik onemogućen u obavljanju svoje dužnosti zbog duže odsutnosti ili drugih razloga spriječenosti, odluku o privremenom financiranju ovlašten je predložiti privremeni zamjenik“

 Dosadašnji stavak 2. postaje stavak 4.

**Članak 7.**

 Iza članka 49.a dodaje se članak 49.b koji glasi:

„Članak 49.b

 U slučaju kada je Općinski načelnik onemogućen u obavljanju dužnosti a do isteka roka privremenog financiranja nije donesen proračun , financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika.“

**Članak 8.**

 U članku 50. stavku 1. riječi „i njegovom zamjeniku“ brišu se.

**Članak 9.**

U poglavlju „XI RED NA SJEDNICI“ podnaslov „1. Sazivanje sjednice“ mijenja se i glasi: „1. Sazivanje i održavanje sjednice“.

**Članak 10.**

 U članku 55. iza stavka 3. dodaje se novi stavak 4. koji glasi:

 „Kada se poziv i materijali za sjednicu Općinskog vijeća dostavljaju elektroničkim putem, dostava se smatra obavljenom u trenutku kada je poziv s materijalima zabilježen na poslužitelju za primanje takvih poruka.“

 Dosadašnji stavci 4., 5. i 6. postaju stavci 5.,6. i 7.

 Dosadašnji stavak 6. koji je postao stavak 7. mijenja se i glasi:

 „Poziv i materijali za sjednicu Općinskog vijeća dostavljaju se vijećnicima i Općinskom načelniku.“

**Članak 11.**

 Iza članka 55. dodaje se članak 55.a koji glasi:

„Članak 55.a

 Sjednice Općinskog vijeća u pravilu se održavaju u sjedištu Općine, ali izuzetno u slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti ali i u drugim opravdanim slučajevima, o čemu odlučuje predsjednik Općinskog vijeća, sjednice Općinskog vijeća mogu se održati i na drugim odgovarajućim lokacijama i prostorima.

 Također u slučaju nastupanja posebnih okolnosti, u smislu stavka 1. ovog članka, sjednice Općinskog vijeća mogu biti održane i prenošene elektroničkim putem, sukladno tehničkim mogućnostima..

 U slučaju nastupa okolnosti iz stavka 1. ovog članka kada su vijećnici zaprimili poziv i materijale elektroničkom poštom isti postupaju na način:

- mogu postaviti vijećničko pitanje (također putem elektroničke pošte) u roku od 24 sata po zaprimanu poziva,

-predlažu dopunu dnevnog reda, predlažu amandmane i dr. uz obrazloženje,(također putem elektroničke pošte), u roku od 24 sata po zaprimanju poziva,

- izjašnjavaju se o svakoj predloženoj točki dnevnog reda (za-protiv-suzdržan) elektroničkom poštom, u roku koji je naznačen u pozivu za sjednicu Općinskog vijeća, a istekom tog roka sjednica se smatra završenom.

 Odgovor na vijećničko pitanje dostavlja se također putem elektroničke pošte, u pravilu u roku koji je određen kao rok za izjašnjavanje o točkama dnevnog reda ili sa pozivom i materijalima za slijedeću sjednicu Općinskog vijeća.

 Svaki vijećnik Općinskog vijeća koji je uredno primio poziv i materijale za zakazanu sjednicu vijeća putem elektroničke pošte, a ne izjasni se na način kako je navedeno u stavku 3. al. 3.ovog članka smatra se da je pristupio sjednici Općinskog vijeća (nazočan) i da se o predloženim točkama dnevnog reda Općinskog vijeća izjašnjava kao „suzdržan“.

 Osim elektroničkom poštom sjednice se u okolnostima iz stavka 1. ovog članka mogu održavati primjenom tehnoloških platformi koje osiguravaju istovremeno praćenje sjednice slikom i tonom kao i mogućnost aktivnog sudjelovanja svih vijećnika po svim točkama dnevnog reda.“

**Članak 12.**

 U članku 66. dodaje se novi stavak 3. koji glasi:

 „ Dvotrećinskom većinom glasova svih vijećnika Općinsko vijeće donosi odluku o raspisivanju referenduma za opoziv općinskog načelnika kada je prijedlog za opoziv podnijelo 2/3 članova Općinskog vijeća.“

**Članak 13.**

 Ovlašćuje se Komisija za statut i poslovnik da izradi i objavi pročišćeni tekst Poslovnika Općinskog vijeća općine Veliko Trgovišće.

**Članak 14.**

 Ova Odluka stupa na snagu osmog dana od dana objave, a objavit će se u Službenom glasniku Krapinsko zagorska županije.

 PREDSJEDNIK

 OPĆINSKOG VIJEĆA

 Zlatko Žeinski,dipl.oec.